Nog projekte vir groenkrag kom | Netwerk24
Deur Francois Williams 05 Junie 2018 11:39
'n Uitsig op 'n paar van die windturbines by die Gouda-windplaas in die Swartland. Foto: Keith Quixley, Acciona
Nog R40 miljard tot R50 miljard se nuwe beleggings in groenkrag kan na Suid-Afrika vloei danksy die vyfde ronde van die departement van energie se program vir groenkrag-aankope.
Jeff Radebe, minister van energie, het die naweek op 'n belanghebbersforum vir die energiebedryf aangekondig die nuwe bodronde sal reeds vanjaar begin vir 1 800 MW se groenkragprojekte.
In dié ronde sal daar streng vereistes wees, onder meer om ondernemings wat aan vroue behoort te bevoordeel. Daar sal ook spesiale geleenthede vir jong mense geskep word.
Radebe sê die besteding aan die ontwikkeling van ondernemings as deel van die groenkragprogram sal hierdie keer meer gekoördineerd gedoen word.
Dit sal die behoeftes van die gemeenskappe in die omgewing van die projekte beter in ag neem en die impak van die besteding sal beter as voorheen gemeet word.
Radebe het vroeër vanjaar toesig gehou oor die uiteindelike ondertekening van kragkoopkontrakte tussen die 27 projekte van die groenkragprogram se vierde ronde en Eskom, nadat dit sowat twee jaar lank gesloer het omdat Eskom daarteen vasgeskop het.